नई दिल्लीः आज कॉमनवेल्थ गेम्स 2018 में भारतीय खेल प्रेमियों के लिए काफी बड़ा दिन होने वाला है। गोल्ड कोस्ट में चल रहे इन राष्ट्रमंडल खेलों में शनिवार को भारत और पाकिस्तान की हॉकी टीमें आमने-सामने होंगी। भारतीय पुरुष हॉकी टीम का ये कॉमनवेल्थ गेम्स 2018 में पहला मुकाबला होगा, ऐसे में अगर वे पाकिस्तान के खिलाफ जीत दर्ज करके आगाज करते हैं तो इससे अच्छी शुरुआत शायद ही होगी। भारत और पाकिस्तान की टीमें पूल-बी में हैं।
कॉमनवेल्थ गेम्स 2018 में भारतीय महिला हॉकी टीम की शुरुआत अच्छी नहीं रही थी लेकिन उन्होंने शानदार वापसी की। ऐसे में पुरुष भारतीय हॉकी टीम अपने फैंस को अच्छा आगाज करके और राहत देने का प्रयास करेगी। भारतीय महिला हॉकी टीम महिलाओं के पूल-ए में शामिल है। उसे प्रतियोगिता के पहले दिन वेल्स की हॉकी टीम ने 3-2 से मात दी थी जबकि अगले दिन शुक्रवार को उसने मलेशियाई महिला हॉकी टीम को 4-1 से करारी मात देकर वापसी की।
आइए जानते हैं कि भारत-पाकिस्तान हॉकी महामुकाबला अब कब और कहां देख सकते हैं..
- भारत और पाकिस्तान की पुरुष हॉकी टीमों के बीच शनिवार, 7 अप्रैल 2018 को मुकाबला खेला जाना है।
- पूल-बी का ये मैच ऑस्ट्रेलियाई समय के मुताबिक दोपहर 2.30 बजे शुरू होगा जबकि भारतीय समय के मुताबिक सुबह 10 बजे से खेला जाएगा।
- ये मुकाबला मेजबान ऑस्ट्रेलियाई शहर गोल्ड कोस्ट के गोल्ड कोस्ट हॉकी सेंटर में खेला जाएगा।
- आप इस मुकाबले को भारत में सोनी सिक्स और सोनी टेन-2 पर लाइव देख सकते हैं।
- अगर आपको ये मुकाबला ऑनलाइन देखना है तो इसकी लाइव स्ट्रीमिंग आप Sony.LIV पर देख सकते हैं।
क्रिकेट/खेल की खबरें SPORTS/ CRICKET NEWS IN HINDI पर पढ़ें, देश भर की अन्य खबरों के लिए बने रहिए TIMES NOW HINDI के साथ। देश और दुनिया की सभी खबरों की ताजा अपडेट के लिए जुड़िए हमारे FACEBOOK पेज से